Polisieman van Nigel glo vermoor toe hy verdagte wou aftrek | Netwerk24
Deur Isabel Venter 15 Januarie 2020 18:18
Ao. Johan Lewis.
Die polisieman van Nigel wie se lyk Maandag in 'n plaasdam ontdek is, is glo vermoor.
Ao. Johan Lewis (48) is glo eers verskeie kere met 'n mes gesteek, toe geskiet en daarna is sy lyk in die dam gegooi.
Volgens Jan Marais, Lewis se broerskind, word daar vermoed dat twee mense sy oom moontlik oorval het.
Lewis, 'n hengelaar van formaat, was juis verlede Woensdag besig om lyn nat te maak.
Hy het daarná oorgery na 'n kollega om van sy vangs met hom te deel.
Ao. Johan Lewis was veral lief daarvoor om vis te vang. Hy was ook deel van die polisie se visvangspan.
Die kollega woon op 'n plaas naby Nigel. Die kollega was glo nie tuis nie en Lewis het omgedraai. Op pad terug na Nigel het Lewis vermoedelik 'n motorfietsryer teëgekom wat moeilikheid op die pad gemaak het, sê Marais.
Volgens Marais het Lewis die motorfietsryer gevra om te stop, en dié het eers probeer wegjaag, maar wel later gestop.
Lewis is na bewering deur twee persone oorrompel en met 'n mes gesteek en ook geskiet, sê Marais.
Die vermoede bestaan dat die verdagte(s) toe van Lewis se lyk wou ontslae raak en dit in die plaasdam daar naby gegooi het.
Brig. Mathapelo Peters, provinsiale polisiewoordvoerder, het Dinsdag bevestig 'n verbyganger het Maandag Lewis se lyk ontdek nadat hy die versteekte polisievoertuig van die pad af opgemerk het.
Peters het Woensdag aan Netwerk24 gesê dit is nog nie duidelik wat die oorsaak van Lewis se dood is nie.
Die 21-jarige verdagte wat in verband met die voorval in hegtenis geneem is, sal vandeesweek op 'n klag van moord in die landdroshof in Nigel verskyn. Peters kon nie dadelik bevestig of die polisie na 'n tweede verdagte soek nie.
Lewis was ten tye van sy dood verbonde aan die Springs polisiestasie se afdeling vir binnelandse stabiliteit.
Volgens Marais was sy oom vir meer as 30 jaar 'n polisieman.
"Dit is al wat hy wou geword het ná skool. Toe hy moes kies tussen die weermag en die polisie het hy die polisie gekies," sê Marais.
Deur die jare het Lewis ook aangesluit by die polisie se visvangspan, en het hy al male sonder tal die span se naam hoog gehou.
Die familie is verpletter oor die nuus van Lewis se dood.
"Hy was 'n goeie ou gewees, wat almal net graag wou help," sê Marais van sy oom.
Lewis word oorleef deur sy vrou, Jenny, dogter Jeandré, en seun Jean-Pierre, 'n konstabel in die polisie.